Oktoober 2007

Oktoober 2007, kroonika

1. oktoober

Bosnia ja Hertsegoviina koosseisu kuuluva Serblaste Vabariigi ajutiseks presidendiks nimetati Igor Radojičić.
Moskva ja kogu Venemaa patriarh Aleksius II alustas ametlikku visiiti Prantsusmaal, esinedes 25-minutilise sõnavõtuga Euroopa Nõukogu Parlamentaarse Assamblee istungil Strasbourgis. Ühtlasi andis ta Prantsusmaa päevalehele Le Figaro intervjuu, milles avaldas valmisolekut kohtuda paavstiga.
Poolas promoveeriti Toruńi Ülikooli audoktoriks Leedu president Valdas Adamkus.
San Marinos astusid ametisse kaptenregendid Mirko Tomassoni ja Alberto Selva.
Suurbritannia meediakontserni BBC allettevõte BBC Worldwide teatas reisijuhte kirjastava ja reisiteemalisi telesaateid tootva ettevõtte Lonely Planet ostust. Tehingu hinda ei avalikustatud.
Venemaa valitsuspartei Ühtne Venemaa kongressil kinnitati erakonna kandidaatide nimekiri parlamendivalimistel. Nimekirja esinumbriks on president Vladimir Putin, kes ise parteisse ei kuulu.
Venemaa peaminister Viktor Zubkov rahuldas lennukikonstrueerimisbüroo Mikojan peadirektori ja -konstruktori Aleksei Fjodorovi lahkumisavalduse.
Ameerika Ühendriikides astus veteranide asjade sekretäri kohusetäitjana ametisse Gordon H. Mansfield.
Ameerika Ühendriikides vannutati ametisse Ühendriikide armee ühendstaabi ülem admiral Michael Mullen.
Tais astus ametist tagasi Riikliku Julgeolekunõukogu esimees kindral Sonthi Boonyaratglin.
Eestis Läänemaal Roostas algasid viis päeva kestvad 17. kõrgemad riigikaitsekursused.
Eestis alustas majandus- ja kommunikatsiooniministeeriumi avalike suhete osakonna juhatajana tööd ettevõtja ja endine ajakirjanik Kalev Vapper.

2. oktoober

Lätis Valmiera lähistel Diklis algas Baltimaade peaministrite kahepäevane töökohtumine. 
Suurbritannia peaminister Gordon Brown alustas ametlikku visiiti Iraagis, kohtudes Bagdadis Iraagi peaministri Nūrī al-Mālikī ja teiste juhtivate poliitikutega.
Afganistani pealinnas Kabulis õhkis enesetaputerrorist politseinikke tööle vedanud bussi. Rünnakus hukkus kaksteist ja sai haavata viisteist inimest.
Austraalia immigratsiooniminister Kevin Andrews tutvustas avalikkusele valitsuse uut immigratsioonipoliitikat, mille kohaselt külmutatakse vähemalt 2008. aasta keskpaigani Aafrikast pärit põgenike vastuvõtmine. Uue poliitika kohaselt on prioriteediks maailma muude konfliktipiirkondade nagu Iraagi ja Birma põgenike abistamine.
2007. aasta Birma meeleavaldused: ÜRO eriesindaja Ibrahim Gambari kohtus Birma pealinnas Naypyidawis riigi sõjaväelise liidri kindral Than Shwega.
Pakistanis lahkus ametist kaheksakümmend kuus parlamendiliiget, kes protesteerisid nii president Pervez Musharrafi kandideerimise vastu 6. oktoobril toimuvatel presidendivalimistel.
Põhja-Korea pealinnas P'yŏngyangis algas Põhja-Korea liidri Kim Chŏng-ili ja Lõuna-Korea presidendi Roh Moo-hyuni kohtumine.
Tai peaminister Surayud Chulanont võttis endale ka siseministri portfelli.
Eestis Tallinnas esitasid president Toomas Hendrik Ilvesele volikirjad Ungari suursaadik Jozsef Vig ja Filipiinide suursaadik Maria Zeneida Angara Collinson.
Eestis teatas ametist lahkumisest rahvastikuministri Urve Palo nõunik ja büroo juhataja Eduard Odinets. Uueks büroo juhatajaks nimetas minister Keit Fomotškini.
Eestis valis rahvusvahelisi bussivedusid korraldav MootorReisi aktsiaseltsi nõukogu ettevõtte juhatuse uueks esimeheks firma senise tegevjuhi Hannes Saarpuu. Ettevõtte nõukogu esimeheks valiti firma suuromanik ja senine juhatuse esimees Hugo Osula.

3. oktoober

Rumeenia parlamendis kukkus läbi umbusaldushääletus peaminister Călin Popescu-Tăriceanu valitsuse vastu. Peaministri umbusaldamist toetas kakssada kakskümmend saadikut, vajalik oleks olnud kahesaja kolmekümne kahe parlamendiliikme toetus.
Venemaa president Vladimir Putin allkirjastas määruse, millega jõustus 27. märtsil Moskvas sõlmitud piirileping Venemaa ja Läti vahel.
Ameerika Ühendriikide president George W. Bush vetostas Ameerika Ühendriikide Kongressi Senatis vastu võetud seaduseelnõu laste riikliku tervishoiukindlustuse süsteemi laiendamiseks ja tõhustamiseks, mis nägi ette lisaraha saamiseks kõrgema tubakaaktsiisi kehtestamise.
Iraagi pealinnas Bagdadis toimunud pommirünnakus sai haavata Poola suursaadik Edward Pietrzyk; tema ihukaitsja hukkus. Tegu võis olla otseselt suursaadiku vastu suunatud atentaadiga.
Lõuna-Aafrika Vabariigis Johannesburgist viiskümmend kilomeetrit ida pool asuvas Elandskraali kullakaevanduses jäi elektrikatkestuse tõttu maa alla lõksu enam kui kolm tuhat kakssada kaevurit. Kõik nad päästeti järgmise päeva õhtuks.
Eestis moodustati erakonna Eestimaa Roheliste Pärnumaa piirkondlik organisatsioon. Selle juhatuse liikmeteks valiti Andres Siplane, Urmas Lekk, Urmas Vahur, Targo Pikkmets ja Aino Värbu.

4. oktoober

Hispaania politsei vahistas Segura linnas baskide terroriorganisatsiooniga Euskadi ta Askatasuna seotud ja kohtu poolt keelustatud partei Batasuna kogu oletatava juhtkonna, kakskümmend kaks inimest.
Leedus Vilniuse Ülikoolis algas digitaalsele kultuuripärandile, selle loomisele ja säilitamisele pühendatud kahepäevane rahvusvaheline konverents "Memory in Digits".
Ecuadori president Rafael Correa andis välja määruse, mille kohaselt saab riik edaspidi üheksakümmend üheksa protsenti riigis tegutsevat välismaiste naftakompaniide kasumist.
Tšiilis vahistati ekspresident Augusto Pinocheti abikaasa ja viis last. Neid kahtlustatakse kahekümne seitsme miljoni USA dollari ebaseaduslikus kõrvaldamises perioodil 1973–1990. Kokku peeti kinni seitseteist inimest, kelle seas oli lisaks pereliikmetele ka mitmeid ekspresidendi abisid ja kaastöötajaid.
Bangladeshi ülemkohus tühistas alama astme kohtu otsuse 30. septembrist, mis nägi ette korruptsioonis kahtlustatava ekspeaministri Begum Khaleda Zia vabastamise kautsjoni vastu.
Põhja-Korea pealinnas P'yŏngyangis lõppes Põhja-Korea liidri Kim Chŏng-ili ja Lõuna-Korea presidendi Roh Moo-hyuni kohtumine. Riigijuhid allkirjastasid kohtumise lõppedes ühisdeklaratsiooni, milles avaldati toetust kahe riigi vahel püsiva rahulepingu sõlmimisele.
Kongo Demokraatliku Vabariigi pealinna Kinshasa Kingsani rahvarikkas linnaosas kukkus kohaliku aja järgi kell 10.30 alla lennukompaniile Africa 1 kuulunud transpordilennuk An-26, mis oli startinud lähedalasuvalt Ndjili lennuväljalt. Lennuki pardal viibis 27 inimest, kellest hukkus 25. Väidetavalt oli ohvreid ka maa peal.
Eestis Tartus alustati teaduskonverentsiga "Varauusaegne ülikoolimõte ja Tartu Ülikool" Tartu Ülikooli asutamise 375. aastapäeva tähistamiseks mõeldud ürituste seeriat.

5. oktoober

Itaalias Triestes Fincantieri laevatehases lasti vette Eesti laevandusfirma Tallink Grupp tellimusel valminud uus reisilaev Superstar.
Venemaal nimetati presidendi täievolilise esindaja kohusetäitjaks Kaug-Ida föderaalringkonnas Oleg Antosenko.
Peruu pealinnas Limas määras kohtukolleegium inimõiguste vastu suunatud kuritegudes süüdistatava ekspresident Alberto Fujimori kohtuistungi algusajaks novembri 2007.
Kongo Demokraatlikus Vabariigis vabastati seoses eelmisel päeval toimunud lennuõnnetusega ametist riigi transpordiminister Remy Henry Kuseyo Gatanga, keda süüdistati suutmatuses reformida lennundussektorit.
Eestisse saabus ametlikule visiidile Rootsi kuninganna Silvia, et osaleda Tartu Ülikooli asutamise 375. aastapäeva üritustel.
Eesti laevandusfirma Tallink Grupp sõlmis lepingu Venezuela laevandusfirmaga Consolidada de Ferrys, millega renditi seni Tallinna–Helsingi liinil kurseerinud kiirlaev AutoExpress 2 kaheks aastaks Venezuela firmale.

6. oktoober

Taani pealinnas Kopenhaagenis algasid õhtul vasakpoolsete noorte meeleavaldused märtsis toimunud noortekeskuse Ungdomshuset sulgemise vastu. Kokkupõrgetes politseiga vahistati nelisada kolmkümmend seitse meeleavaldajat.
Venemaal nimetati presidendi täievoliliseks esindajaks Lõuna föderaalringkonnas Grigori Rapota.
Kuuba idaosas Granma provintsis põrkasid Yara raudteeülesõidul kokku buss ja rong. Kuuba viimaste aastate raskeimas õnnetuses hukkus kakskümmend kaheksa ja sai vigastada üle seitsmekümne inimese.
Fidži sõjaväeline valitsus tühistas alates eelmisest kuust riigis kehtinud erakorralise seisukorra, kinnitades, et ekspeaminister Laisenia Qarase poliitikasse naasmisega tekkinud oht riigi julgeolekule on möödunud.
Pakistanis toimusid presidendivalimised. Valimiskogus valiti 671 poolthäälega presidendiks tagasi Pervez Musharraf, tema vastaskandidaat Wajihuddin Ahmad pälvis kaheksa valijamehe toetuse.
Eestis moodustati erakonna Eestimaa Rohelised Tartu linnaorganisatsioon ja Tartu maakonnaorganisatsioon. Linnaorganisatsiooni juhatusse valiti Peep Mardiste, Sirli Pehme, Indrek Rebane, Ene Savolainen ja Ruth Tammeorg. Maakonnaorganisatsiooni juhatuse liikmeteks said Juta Luts, Elmer Joandi ja Piret Mägi.

7. oktoober

Läti pealinnas Riias toimus filmifestivali Lielais Kristaps auhindade kätteandmistseremoonia. Täispikkadest animatsioonifilmidest tunnistati festivalil parimaks Heiki Ernitsa ja Janno Põldma teos "Leiutajateküla Lotte".
Türgis Iraagi piiri lähistel Şırnaki provintsis ründasid Kurdistani Töölispartei võitlejad Türgi armee väeosa, tappes rünnaku käigus kolmteist sõdurit.
Ameerika Ühendriikides Wisconsini osariigi Crandoni väikelinnas avas kohaliku aja järgi veidi enne kella kolme öösel 20-aastane kohalik abišerif Tyler Peterson tule eramajas pidutsenud noorte pihta. Hukkus kuus noort vanuses neliteist kuni kakskümmend eluaastat, veel üks inimene toimetati raskete vigastustega haiglasse. Mõned tunnid hiljem lasi tulistaja ennast politseinike eest põgenedes ise maha.
Costa Ricas toimunud rahvahääletusel kiideti heaks riigi ühinemine CAFTA ehk Kesk-Ameerika Vabakaubanduslepinguga. Leppega ühinemist toetas viiskümmend kaks protsenti hääletusel osalenutest.

8. oktoober

Horvaatia parlament kinnitas parlamendivalimiste toimumise kuupäevaks 25. novembri.
Rootsis kuulutati välja 2007. aasta Nobeli meditsiiniauhinna laureaadid, kelleks osutusid tüvirakkude uuringutega tegelenud Ameerika Ühendriikide teadlased Mario R. Capecchi ja Martin J. Evans ning Suurbritannia teadlane Oliver Smithies.
Saksamaa liidupresident Horst Köhler alustas koos abikaasa Eva Luisa Köhleriga kolm päeva kestvat riigivisiiti Hollandis.
Brasiilias lõppes Argentina, Boliivia, Brasiilia, Ecuadori, Paraguay, Uruguay ja Venezuela rahandusministrite kohtumine, kus lepiti kokku seitset riiki ühendava uue arengupanga loomises. Selle asutamislepingule kirjutatakse tõenäoliselt alla novembris.
Sierra Leone president Ernest Bai Koroma avalikustas oma uue valitsuskabineti koosseisu. Välisministriks sai Zainab Bangura ja rahandusministriks David Carew.
Eestisse saabus kahepäevasele ametlikule visiidile Sambia välisminister Kabinga Pande. 
Eestis Tallinnas algas neli päeva kestev rahvusvaheline konverents "Kaitseme eurot võltsimise eest!". Konverentsi avas siseminister Jüri Pihl.
Eesti Leivaliidu eestvedamisel algas Eestis kümnendat korda toimuv leivanädal, mille peamiseks eesmärgiks on propageerida rukkileiva tarbimist.
Eestis Tallinnas kirjutasid Päästeameti peadirektor Kalev Timberg ja Kaitseliidu ülem Raivo Lumiste alla kahe institutsiooni vahelisele uuele koostöölepingule, millega määrati kindlaks kaitseliitlaste kasutamise kord pääste- ja hädaabitöödel.
Eestis andis pressikonverentsi Riigikogu liige Marko Mihkelson, tutvustades ajakirjanikele allikaid Euroopa Nõukogu Parlamentaarse Assamblee presidendi René van der Lindeni võimalike majandushuvide kohta Venemaale Vladimiri oblastisse Sobinka rajooni rajatavas tööstuspargis.

9. oktoober

Gruusias vabastati öösel pärast kuue miljoni USA dollari ehk kümne miljoni Gruusia lari suuruse kautsjoni tasumist 27. septembril vahistatud endine kaitseminister ja opositsioonijuht Irakli Okruašvili.
Itaalias Ravennas algasid õigeusu kirikute ja roomakatoliku kiriku vahelised konsultatsioonid. Protestiks Eesti Apostlik-Õigeusu Kiriku esindajate osalemise vastu kohtumisel lahkusid sellelt Vene Õigeusu Kiriku esindajad, sest ei tunnusta Eesti Apostlik-Õigeusu Kirikut, mis on nende hinnangul loodud ebaseaduslikult nende kanoonilisel territooriumil.
Prantsusmaa president Nicolas Sarkozy alustas ametlikku visiiti Venemaal, kohtudes Moskvas Venemaa presidendi Vladimir Putiniga.
Saksamaal valis Baieri liidumaa parlament liidumaa uueks peaministriks Günther Becksteini.
Argentina kohus mõistis eluks ajaks vangi katoliku preestri, 69-aastase Christian von Wernichi, keda süüdistati sõjaväelise diktatuuri aastatel 1976–1983 politseikaplanina töötades dissidentide tagakiusamisele, piinamisele ja mõrvadele kaasa aitamises.
Jaapan pikendas veel kuueks kuuks Põhja-Korea vastu suunatud majandussanktsioone, mille kohaselt on keelatud kaupade import Põhja-Koreast ja Põhja-Korea laevade sisenemine Jaapani sadamatesse. Sanktsioonide pikendamise tingis Põhja-Korea soovimatus teha koostööd nende poolt 1970. ja 1980. aastatel röövitud Jaapani kodanike saatuse väljaselgitamisel.
Etioopia parlamendis toimusid presidendivalimised. Presidendiks valiti tagasi Girma Wolde-Giorgis.
Eestis Põlvamaal süttis hommikul kella 4.30 ajal tühjana seisnud Ahja mõis. Mitu tundi kestnud põlengus hävisid 18. sajandist pärineva kolmekorruselise kivihoone katus ja vahelaed, püsti jäid ainult kivist seinad.
Eestis esitas avalduse Riigikogust lahkumiseks Sotsiaaldemokraatliku Erakonna liige Liina Tõnisson.

10. oktoober

Ülemaailmse Vaimse Tervise Föderatsiooni eestvedamisel tähistati Ülemaailmset vaimse tervise päeva.
Euroopa Komisjoni regionaalpoliitika volinik Danuta Hübner allkirjastas otsuse, millega kiideti heaks Eesti esitatud rakenduskavad projektide rahastamiseks perioodil 2007–2013. Otsus avas Eestile kasutamiseks Euroopa Liidu struktuurivahendid mahus 53,3 miljardit Eesti krooni.
Leedu pealinnas Vilniuses algas kõrgetasemeline rahvusvaheline energeetikajulgeoleku konverents, kus teiste seas osalesid ka Eesti peaminister Andrus Ansip, Leedu president Valdas Adamkus, Poola president Lech Kaczyński, Ukraina president Viktor Juštšenko, Gruusia president Mihheil Saakašvili, Aserbaidžaani president İlham Əliyev ja Euroopa Komisjoni energiavolinik Andris Piebalgs.
Ameerika Ühendriikide Ohio osariigi Clevelandi linnas asuvas õppeasutuses Success Tech Academy avas üks 14-aastane õppetöölt kõrvaldatud õpilane tule. Tulistamise käigus haavas ta kahte kaasõpilast ja kahte õpetajat; lõpuks lasi ta iseenda maha.
Taiwani pealinnas Taibeis tähistati suurejoonelise sõjaväeparaadiga riigi rahvuspüha. Tegu oli esimese sõjaväeparaadiga alates 1991. aastast, mil need lõpetati Hiinaga suhete parandamise eesmärgil.
Eestisse saabus kahepäevasele ametlikule visiidile Soome parlamendi Eduskunta esimees Sauli Niinistö. Visiidi esimesel päeval kohtus ta Riigikogu esimehe Ene Ergma ja välisministri Urmas Paetiga.
Eestis kinnitas Riigikogu eelmisel päeval parlamendist lahkunud Liina Tõnissoni asendusliikmeks Jüri Tamme.
Eesti Riigikogus moodustati Eesti-Saudi Araabia parlamendirühm (esimees Silver Meikar, liikmed Ene Kaups, Kalle Palling, Jaak Salumets, Toivo Tootsen ja Margus Tsahkna).
Eestis nimetas Tallinna Linnavalitsus Tallinna spordi- ja noorsooameti uueks juhatajaks senise juhataja asetäitja Rein Ilvese. Tema volitused jõustuvad 11. oktoobrist.

11. oktoober

ÜRO Julgeolekunõukogu võttis ühehäälselt vastu mittesiduva avalduse, milles mõisteti hukka Birma sõjaväelise valitsuse tegevus meeleavalduste mahasurumisel ja nõuti Birma võimudelt poliitvangide vabastamist.
Euroopa Liidu liikmesriikide suursaadikud kiitsid ühehäälselt heaks tervishoiu, tarbijakaitse ja välissuhete peatüki avamise Horvaatia liitumiskõnelustel Euroopa Liiduga.
Euroopa Parlament otsustas häältega 378:154 vähendada alates 2009. aastast parlamendiliikmete arvu 750 inimeseni. Kokku kärbiti seitsmeteistkümne Euroopa Liidu liikmesriigi saadikukohti, Eesti säilitas oma senised kuus kohta.
Gibraltaris toimusid parlamendivalimised.
Rootsis kuulutas Rootsi Akadeemia välja 2007. aasta Nobeli kirjandusauhinna laureaadi, kelleks sai inglise kirjanik Doris Lessing.
Türgi välisministeerium kutsus koju konsultatsioonidele oma suursaadiku Ameerika Ühendriikides, protesteerides sellega Ameerika Ühendriikide Kongressi Esindajatekojas menetletava seaduseelnõu vastu, milles räägitakse Türgi genotsiidist armeenlaste suhtes. 
Argentinas Santa Fe linnas sõitis maandumisrajalt rehvi purunemise tõttu välja väikelennuk, mille pardal viibis ka president Néstor Kirchneri abikaasa ja presidendikandidaat Cristina Fernández de Kirchner. Inimesed õnnetuses vigastada ei saanud. 
Eestis valiti Isamaa ja Res Publica Liidu Tallinna piirkonna juhatuse esimeheks Siim-Valmar Kiisler, aseesimeheks sai Toomas Tõniste.
Eesti Rahvusraamatukogu harulduste saalis andis kell 16.00 alanud tseremoonial professor Raimo Pullat Rahvusraamatukogule kingitusena üle 76-köitelise Poola ajalooallikate kogu "Elementa ad Fontium Editiones".

12. oktoober

Norras kuulutati 2007. aasta Nobeli rahuauhinna laureaatideks Ameerika Ühendriikide poliitik Al Gore ja ÜRO valitsustevahaline kliimamuutuste rühm oma tegevuse eest avalikkuse teadlikkuse tõstmisel kliimamuutuse probleemist.
Poola pealinnas Varssavis algas 23. Varssavi rahvusvaheline filmifestival.
Saksamaal algas kohaliku aja järgi kell 2.00 öösel linnalähirongide vedurijuhtide ühepäevane streik, millega protesteeritakse raudteefirma Deutsche Bahn kavandatud liiga väikese palgatõusu vastu.
Birmas suri oma kuuekümnendal eluaastal leukeemiasse riigi peaminister kindral Soe Win. Peaministri kohusetäitjana jätkas juba 18. mail Soe Wini haiguse tõttu sellele ametikohale nimetatud kindralleitnant Thein Sein.
Põhja-Koreas algasid Põhja-Korea ja Ameerika Ühendriikide ekspertide kõnelused Põhja-Korea aatomienergiaobjektide sulgemiseks.
Eesti sotsiaalminister Maret Maripuu ja Läti sotsiaalhoolekande minister Dagnija Stake allkirjastasid kahepoolse sotsiaalkindlustusleppe, mis reguleerib pensionite maksmist Nõukogude perioodi eest.
Eesti välisminister Urmas Paet alustas kahepäevast visiiti Horvaatias, osaledes külalisena Splitis toimuval Lääne-Balkani riikide välis- ja kaitseministrite kohtumisel.
Eesti president Toomas Hendrik Ilves nimetas Eesti suursaadikuks Bulgaarias senise välisministeeriumi pressi- ja infoosakonna peadirektori Rein Oidekivi. Ühtlasi kutsus president tagasi senise suursaadiku Ants Froschi.

13. oktoober

Läti pealinnas Riias pühitseti ametisse Läti Evangeelse Luterliku Kiriku Daugavpilsi piiskop Einars Alpe ja Liepāja piiskop Pavils Bruvers. Tseremoonial osales ka EELK peapiiskop Andres Põder.
Venemaa president Vladimir Putin nimetas Brjanski oblasti kuberneriks uuesti senise kuberneri Nikolai Denini.

14. oktoober

Itaalias asutati peamiselt valitsuskoalitsiooni kuuluvate sotsiaaldemokraatlike ja sotsiaalliberaalsete parteide ühinemise tulemusel Demokraatlik Partei. Partei esimeheks valiti samal päeval Rooma linnapea Walter Veltroni.
Prantsusmaa meretaguse ala Uus-Kaledoonia kõrgem komissar Michel Mathieu teatas oma tagasiastumisest.
Saksamaal Wiesbadenis kohtusid Saksamaa liidukantsler Angela Merkel ja Venemaa president Vladimir Putin.
Austraalia peaminister John Howard palus kindralkuberner Michael Jefferyl parlamendi laiali saata ja määrata korraliste parlamendivalimiste toimumise ajaks 24. novembri.
Togos toimusid parlamendivalimised.

15. oktoober

Euroopa Liit allkirjastas Montenegroga stabiliseerimis- ja assotsiatsioonilepingu, millega Montenegro sai Euroopa Liiduga assotsieerunud riigi staatuse.
Rootsi Riigipank kuulutas välja 2007. aasta Nobeli majandusauhinna laureaadid, kelleks said Ameerika Ühendriikide teadlased Leonid Hurwicz, Eric S. Maskin ja Roger B. Myerson.
Suurbritannias astus tagasi erakonna Liberaaldemokraadid esimees Sir Menzies Campbell.
Hiina pealinnas Pekingis algas Hiina Kommunistliku Partei 17. kongress, mille avas partei peasekretär, Hiina president Hu Jintao.
Marokos tegi peaminister Abbas El Fassi teatavaks oma valitsuskabineti koosseisu. Välisministriks sai Taieb Fassi Fihri, rahandusministriks Salaheddine Mezouar ja siseministrina jätkas Chakib Benmoussa.

16. oktoober

Dominica peaminister Roosevelt Skerrit tegi teatavaks muudatused valitsuse koosseisus, võttes endale välisministri portfelli ja nimetades riikliku julgeoleku ministriks Rayburn Blackmore'i.
Sudaani president ‘Umar Ḩasan Aḩmad al-Bashīr viis sisse muudatused valitsuskabineti koosseisus. Juhtivatest ministritest kaotas oma koha välisminister Lam Akol, kelle asemel nimetati uueks välisministriks Deng Alor.

17. oktoober

Paavst Benedictus XVI nimetas kakskümmend kolm uut kardinali, kes pühitsetakse ametisse pidulikul missal 24. novembril. 
Prantsusmaal algas kohaliku aja järgi kell 20.00 üleriigiline 24-tunnine transporditöötajate streik, millega avaldati protesti valitsuse pensionireformi kava vastu.
Ameerika Ühendriikide pealinnas Washingtonis autasustati neljateistkümnendat dalai-laamat Tenzin Gyatsod Kongressi kuldmedaliga. Tseremoonial osales ka president George W. Bush.
Boliivia prokurörid esitasid ametliku süüdistuse genotsiidis eksiilis elavale endisele presidendile Gonzalo Sanchez de Lozadale.
Kiribatil toimusid presidendivalimised. Kuuekümne viie protsendi valijate toetusel valiti tagasi senine president Anote Tong. Kokku osales valimistel umbes viiskümmend protsenti hääleõiguslikest kodanikest.
Somaalia pealinnas Muqdishos vahistasid valitsusvägede sõdurid ÜRO maailma toiduabi programmi kohaliku juhi Idris Osmani. Osmani vahistamise tõttu peatas ÜRO Muqdishos igasuguse toiduabi jagamise.

18. oktoober

Prantsusmaa president Nicolas Sarkozy teatas, et ta on lahutanud oma abielu Cécilia Sarkozyga.
Saksamaa idapoolsetel liidumaadel ja mitmetes suurlinnades toimus kohaliku aja järgi öösel kella kahest hommikul kella üheteistkümneni vedurijuhtide streik, millega nõuti raudteefirmalt Deutsche Bahn 31-protsendilist palgatõusu.
Kongo Demokraatliku Vabariigi pealinnast Kinshasast saadeti lennukiga Haagi inimsusvastastes kuritegudes süüdistatav endine sõjapealik Germain Katanga.
Eestis Narvas algasid kahe linna koostöövõimalustele pühendatud konverentsiga neli päeva kestnud Peterburi päevad.
Eesti Rahvusraamatukogus algas kultuuriministeeriumi korraldatud kahepäevane rahvusvaheline konverents "Intelligent Access to Digital Heritage", mis keskendus kultuuripärandi digiteerimisele. Konverentsi avasid Eesti Rahvusraamatukogu peadirektor Tiiu Valm ja kultuuriministeeriumi kultuuriväärtuste asekantsler Anton Pärn.

19. oktoober

Lätis esitas tagasiastumispalve välisminister Artis Pabriks. Peaminister Aigars Kalvītis rahuldas selle 22. oktoobril.
Portugali pealinnas Lissabonis jõudsid Euroopa Liidu 27 liikmesriigi liidrid veidi pärast keskööd kokkuleppele Euroopa Liidu struktuuride reformilepingu jõustamises.
Saksamaal Berliinis toimunud Euroopa liberaalsete ja reformiparteide ühenduse kongressil valiti ühenduse uueks asepresidendiks Eesti poliitik Kristiina Ojuland. 
Pakistanis Karachis plahvatas endise peaministri Benazir Bhuttoga kohtuma tulnud rahvahulga seas kaks pommi. Hukkus sada kolmkümmend inimest, Bhutto ise rünnakus kannatada ei saanud.
Eestis kuulutas kultuuriministeerium välja konkursi Eduard Viiralti stipendiumile, mis on mõeldud kujutavat kunsti õppivate üliõpilaste toetamiseks.
Eestis Pärnumaal valiti Sauga vallavolikogu esimeheks Eestimaa Rahvaliidu liige Uno Annus.
Eestis Saaremaal esitas avalduse ametist lahkumiseks Kärla vallavanem Meelis Sepp. Tema volitused lõppevad 25. oktoobril.
Eesti Maaülikooli rektoriks valiti kolme hääletusvooru tulemusel Riigikogu liige Mait Klaassen. 
Eesti Ehitus omandas enamusosaluse ehitusettevõttes Eston Ehitus. Tehingu väärtuseks kujunes sada kaheksakümmend seitse miljonit Eesti krooni ja selle eest vahetas omanikku viiskümmend kaks protsenti ettevõtte aktsiatest.
Eesti Pandipakendi nõukogu vabastas ametist organisatsiooni juhatuse liikme ja tegevjuhi Oleg Epneri, tema asemele nimetati senine finantsdirektor Kaupo Karba.
Eestis ostis ettevõtte Põlva Piim juhtkond tagasi firma aktsiad seniselt Hollandi päritolu omanikfirmalt Ecoval Dairy Trade

20. oktoober

Ameerika Ühendriikides valiti Louisiana osariigi uueks kuberneriks 54 protsendi valijate toetusel Vabariikliku Partei liige, 36-aastane India päritolu Piyush "Bobby" Jindal.
2007. aasta Birma meeleavaldused: Birma sõjaväeline valitsus tühistas riigi suurimas linnas Yangonis 25. septembril meeleavalduste tõttu kehtestatud komandanditunni.
Eestis tähistati üleriigilist ettelugemispäeva.
Eesti Rahvusraamatukogus toimus viienda rahvusvahelise harrastusfilmide festivali lõputseremoonia. Festivalil osales 195 filmi 29 riigist. Kuni 18-aastaste autorite kategoorias võitis Venemaa animafilm "Põhja kevad". Üliõpilasfilmidest tunnistati parimaks Iisraeli teos "Teetähised". Põhikategoorias anti esiauhind neljale filmile – "Elevanti nägema" Eestist, "Küllalt erinev aasta" ja "Sild" Austriast, "Pahatahtlik loomus" Soomest.

21. oktoober

Poolas toimusid parlamendivalimised.
Sloveenias toimus presidendivalimiste esimene voor. Enim hääli kogusid Lojze Peterle ja Danilo Türk, kes pälvisid vastavalt 28,5 ja 24,5 protsendi valijate toetuse.
Soomes Ahvenamaa autonoomses maakonnas toimusid parlamendivalimised.
Šveitsis lõppesid kolm päeva kestnud parlamendivalimised. Parima tulemuse saavutas 29 protsendi valijate toetuse kogunud parempoolne Šveitsi Rahvapartei, kellele läks 62 kohta 200-liikmelises Föderaalkogus. Teiseks jäi 19,5 protsendi ja 43 kohaga Šveitsi Sotsiaaldemokraatlik Partei. Kokku osales valimistel 48,9 protsenti hääleõiguslikest kodanikest.
Türgis toimus rahvahääletus presidendi otsevalimise küsimuses. Umbes seitsekümmend protsenti hääletamas käinud kodanikest toetas presidendi otsevalimist rahva poolt. Referendumil osales umbes kaks kolmandikku kõigist hääleõiguslikest kodanikest.
Türgis Iraagi piiri lähedal korraldatud rünnakus tapsid Kurdistani Töölispartei võitlejad kaksteist Türgi armee sõdurit. Hukkus ka kolmkümmend kaks kurdi võitlejat. Türgi valitsus kogunes rünnaku järel erakorralisele istungile, millel lubas kasutada kõiki meetodeid, et peatada Iraagi territooriumilt lähtuvad kurdide rünnakud.
Ameerika Ühendriikide kaitseminister Robert Gates saabus kahepäevasele visiidile Ukrainasse, alustades sellega oma ringsõitu Euroopa riikides.
Ameerika Ühendriikides kuulutas California osariigi kuberner Arnold Schwarzenegger osariigi lõunaosa seitsmes maakonnas välja eriolukorra seoses piirkonda haaranud ulatuslike metsatulekahjudega. 
Kuubal toimusid kohalike omavalitsuste valimised.
Kõrgõzstanis toimus rahvahääletus põhiseaduse muutmiseks. Valimiskomisjoni andmetel kiitis põhiseaduse muutmise heaks seitsekümmend viis protsenti hääletamas käinud kodanikest.

22. oktoober

Hollandis Haagis Rahvusvahelises Kriminaalkohtus algas kohtuprotsess Kongo Demokraatliku Vabariigi mässulise sõjapealiku Germain Katanga üle.
Prantsusmaa president Nicolas Sarkozy allkirjastas oma visiidi raames Marokos lepingu kiirraudtee rajamiseks Maroko linnade Marrakechi ja Tangeri vahele. Esimene 200-kilomeetrine lõik raudteest peaks valmima aastaks 2013.
Ameerika Ühendriikides California osariigi lõunaosas evakueeriti seoses piirkonda haaranud ulatuslike metsatulekahjudega umbes kakssada viiskümmend tuhat inimest.
Hiinas lõppes nädal aega kestnud Hiina Kommunistliku Partei seitsmeteistkümnes kongress. Kongressi viimasel päeval valiti Hiina president Hu Jintao tagasi ka partei peasekretäri ja poliitbüroo alalise komitee esimehe ametikohtadele.
Kõrgõzstani president Kurmanbek Bakijev saatis laiali parlamendi, kuulutades eelmisel päeval toimunud rahvahääletuse tulemuse põhjal välja ennetähtaegsed parlamendivalimised.
Liibanoni parlament lükkas edasi 23. oktoobril toimuma pidanud presidendivalimised, määrates valimiste uueks kuupäevaks 12. novembri.
Keenia president Mwai Kibaki saatis laiali parlamendi, et saaks alustada ettevalmistusi detsembris toimuvateks parlamendivalimisteks.
Mosambiigi endine president Joaquim Chissano kuulutati esimeseks Mo Ibrahimi auhinna laureaadiks. Tegu on maailma suurima auhinnaga, mille väärtuseks on viis miljonit USA dollarit ja millele saavad kandideerida silmapaistvad endised Aafrika riikide riigipead.
Eestis tegutseva SEB Eesti Ühispanga juhatuse uue esimehena astus ametisse Ahti Asmann.

23. oktoober

Läti peaminister Aigars Kalvītise valitsus võitis parlamendis korraldatud umbusaldushääletuse. Valitsuse umbusaldamist toetas 38, vastu oli 56 saadikut.
Norras Tromsøs toimus NATO liikmes- ja partnerriikide kaitsevägede juhatajate konverents. Eestit esindas konverentsil kindralmajor Ants Laaneots.
Poola parlamendivalimised võitnud liberaalne erakond Kodanikeplatvorm nimetas oma esimehe Donald Tuski erakonna peaministrikandidaadiks.
Ameerika Ühendriikides California osariigi lõunaosas evakueeriti seoses piirkonda haaranud ulatuslike metsatulekahjudega umbes miljon inimest.
Ameerika Ühendriikides Floridas Kennedy Kosmosekeskusest startis kahenädalasele missioonile kosmosesüstik Discovery. Süstiku starti oli jälgimas ka Eesti Riigikogu esimees Ene Ergma.
Ameerika Ühendriikide sporditarvete tootja Nike sõlmis lepingu Suurbritannia sporditarvete tootja Umbro ostuks. Tehingu väärtuseks on 285 miljonit Suurbritannia naelsterlingit.
Kiribatil vannutati ametisse president Anote Tongi uus valitsus. President säilitas ise valitsuses välisministri ametikoha, rahandusministriks sai Natan Teewe ja siseministriks kinnitati uuesti Amberoti Nikora.
Eesti kaitseministeerium autasustas ametist lahkuvat Suurbritannia suursaadikut Nigel Haywoodi teise klassi teeneteristiga. Aumärgi andis üle kaitseminister Jaak Aaviksoo.

24. oktoober

Belgia pealinnas Brüsselis toimusid kohalike türklaste meeleavaldused Kurdistani Töölispartei terroristliku tegevuse vastu Türgis. Umbes kaheksasaja osavõtjaga meeleavaldus muutus vägivaldseks; politsei ja meeleavaldajate kokkupõrgetes sai vigastada kümme politseinikku ja vahistati umbes sada meeleavaldajat.
Läti välisministeerium algatas distsiplinaarjuurdluse Läti suursaadiku Eestis Rihards Muciņši suhtes, kes jäi 20. septembril Tallinnas politseile vahele liikluseeskirja rikkumise ja auto juhtimisega ebakaines olekus.
Madalmaade kuninganna Beatrix alustas neli päeva kestvat ametlikku visiiti Indias.
Taani peaminister Anders Fogh Rasmussen kuulutas välja ennetähtaegsed parlamendivalimised, mis leiavad aset 13. novembril.
Venemaa president Vladimir Putin nimetas Igor Sljunjajevi Kostroma oblasti kuberneri kandidaadiks.
Venemaa president Vladimir Putin allkirjastas 17. oktoobril Föderatsiooninõukogu poolt heaks kiidetud seaduse, millega kehtestatakse Venemaal kaheastmeline kõrgharidussüsteem, mis koosneb nelja-aastasest bakalaureuseõppest ja kaheaastasest magistriõppest.
Ameerika Ühendriikide finantskontsern Bank of America avalikustas kava kolme tuhande töötaja koondamiseks seoses viletsate majandustulemustega.
Kanada peaminister Stephen Harperi valitsuskabinet võitis parlamendis korraldatud umbusaldushääletuse. Valitsuse ametis jätkamist toetas 126, vastu oli 79 parlamendisaadikut.
Hiinas Sichuani provintsis Xichangi Kosmosekeskusest startis kohaliku aja järgi kell 18.00 esimene Hiina kuusatelliit Chang'e 1.
Kõrgõzstanis astus tagasi peaminister Almazbek Atambajevi valitsus.
Kõrgõzstanis Oši linnas lasti maha Usbekistani valitsust kritiseerinud ajalehe Siyosat toimetaja, Ameerika Hääle korrespondent Ališer Saipov.
Uus-Meremaa poolt hallatavatel Tokelau saartel toimus rahvahääletus omavalitsuse laiendamise küsimuses. Saartele laiema omavalitsuse andmist toetas 446 ja sellele oli vastu 246 inimest. Vajaliku häälteenamuse puudumise tõttu kukkus referendum läbi.
Eesti suursaadik Mehhikos Väino Reinart esitas oma volikirjad Mehhiko presidendile Felipe Calderónile.
Eestis sõlmis aktsiaselts Äripäev lepingu arstide ajalehe Meditsiiniuudised ostmiseks.

25. oktoober

Euroopa Parlament kuulutas 2007. aasta Sahharovi auhinna laureaadiks Sudaani juristi Salih Mahmoud Osmani, kes on paistnud silma kodusõja ja inimõiguste rikkumise ohvrite abistamisega.
Prantsusmaal algas lennukompanii Air France lennusaatjate viiepäevane streik, millega nõutakse paremaid palga- ja töötingimusi.
Saksamaal algas kohaliku aja järgi kell 2.00 öösel lähirongide vedurijuhtide 30-tunnine streik, millega nõuti raudteefirmalt Deutsche Bahn 31-protsendilist palgatõusu ettevõtte pakutud 4,5-protsendilise palgatõusu asemel.
Venemaal kinnitas Kostroma oblasti duuma ühehäälselt oblasti uueks kuberneriks Igor Sljunjajevi.
Ameerika Ühendriigid kehtestasid majandussanktsioonid umbes kahekümne Iraani ettevõtte ja üksikisiku vastu, kes on seotud Iraani revolutsioonilise kaardiväega, mida Ühendriikide võimud on süüdistanud massihävitusrelvade levitamises.
Filipiinide president Gloria Arroyo andis armu riigivara riisumise eest eluks ajaks vangi mõistetud ekspresident Joseph Estradale.
Pakistani loodeosas Swāti linnas korraldati pommirünnak sõjaväekonvoi vastu. Plahvatuses süttis sõjaväe laskemoonaveok. Hukkus kolmkümmend inimest, nende seas seitseteist sõjaväelast.
Singapuri Kuala Lumpuri lennuväljalt sooritas esimese kommertslennu maailma suurim reisilennuk Airbus A380. Lennuk maandus edukalt sama päeva pärastlõunal Austraalias Sydney lennuväljal.
Liibüas Surti linnas allkirjastasid Tšaadi valitsuse ja nelja peamise relvarühmituse esindajad rahulepingu, mis näeb lisaks kohesele relvarahule ette ka nende relvarühmituste sammsammulise integreerimise riiklike struktuuriga.
Eesti president Toomas Hendrik Ilves võttis vastu Moldova uue suursaadiku Eduard Melnici ja Aserbaidžaani uue suursaadiku Tofiq Zülfüqarovi volikirjad.
Eesti president Toomas Hendrik Ilves nimetas ametisse neli uut suursaadikut: Miko Haljase suursaadikuks Sloveenias, Peep Jahilo suursaadikuks Küprosel, Marina Kaljuranna suursaadikuks Kasahstanis ning Peeter Milleri suursaadikuks Austraalias ja Uus-Meremaal.
Eesti president Toomas Hendrik Ilves allkirjastas otsuse ametist lahkuva Suurbritannia suursaadiku Nigel Haywoodi autasustamiseks Maarjamaa Risti esimese klassi teenetemärgiga.
Eesti valitsus nimetas Piirivalveameti senise staabiülema Riho Breiveli Ida-Viru maavanemaks. Tema ametiaeg algab 1. detsembril.
Eestis pidas Kaitsepolitsei altkäemaksu andmises kahtlustatavana kinni bussifirma GoBus nõukogu esimehe Aivo Pärna ning juhatuse liikmed Valter Keisi ja Kalle Muru. Samuti peeti kinni altkäemaksu võtmises kahtlustatav Valga maavanem Georg Trašanov, keda kohus 26. oktoobril vahi alla jätta ei lubanud.
Eestis Tallinnas toimus Eestimaa Rahvaliidu Tallinna linnaühenduse konverents. Linnaorganisatsiooni juhatuse esimeheks valiti Jüri Trumm, aseesimeesteks valiti tagasi Ene Tomberg ja Tõnis Rüütel.

26. oktoober

Läti pealinnas Riias tehti teatavaks Balti Assamblee preemiate laureaadid. Teaduspreemia pälvis laevaliikluse kahjulikku mõju rannajoonele uurinud eesti teadlane Tarmo Soomere, kunstipreemia määrati läti teatrikriitikule Silvija Radzobele ja kirjanduspreemia leedu luuletajale Marcelijus Martinaitisele.
Portugali pealinnas Lissabonis toimus Euroopa Liidu esindajate ja Venemaa presidendi Vladimir Putini tippkohtumine. 
Tšiili pealinna Santiago apellatsioonikohus vabastas ekspresident Augusto Pinocheti abikaasa ja neli last tõendite puudumise tõttu riigi vara ulatusliku riisumise süüdistustest, tühistades 4. oktoobril langetatud ülemkohtu otsuse nende vahistamiseks.
Filipiinidel vabastati koduarestist eelmisel päeval president Gloria Arroyo käest armu saanud ekspresident Joseph Estrada.
Mongoolia valitseva Mongoolia Rahva Revolutsioonipartei esimeheks valiti peaminister Mijeegombõn Enhboldi asemel Sanj Nayar.
Eesti kinodes esilinastus režissöör Rainer Sarneti lavastatud noortefilm "Kuhu põgenevad hinged".
Eestis Tallinna Tehnikaülikooli Sütiste majas toimus sihtasutuse Põhja-Eesti Regionaalhaigla kuues sügiskonverents. Konverentsi avas sotsiaalminister Maret Maripuu.
Eestis määras regionaalminister Vallo Reimaa eelmisel päeval puhkenud altkäemaksuskandaali tõttu puhkusele läinud Valga maavanema Georg Trašanovi kohusetäitjaks Valga maasekretäri Tõnis Lassi.
Eestis Pärnumaal valiti Tahkuranna uueks vallavanemaks Eestimaa Rahvaliidu liige Karel Tölp.
Eesti kasiinoettevõte Olympic Entertainment Group sõlmis eellepingu sajaprotsendilise osaluse omandamiseks Läti kasiinooperaatoris Admirāļu klubs. Tehingu väärtuseks kujunes 625,9 miljonit Eesti krooni.

27. oktoober

Taanis tegi hädamaandumise lennukompaniile SAS kuulunud reisilennuk Dash 8 Q400, mis oli teel Bergenist Kopenhaagenisse. Lennuki pardal olnud 44 inimesest keegi kannatada ei saanud.
Eestis toimus bussiettevõtte GoBus aktsionäride erakorraline koosolek, millel kutsuti ametist tagasi altkäemaksu andmises kahtlustatavad ettevõtte nõukogu esimees Aivo Pärn ning juhatuse liikmed Valter Keis ja Kalle Muru.

28. oktoober

Bulgaarias toimusid kohalike omavalitsuste valimised.
Skandinaavia lennukompanii SAS andis püsiva lennukeelu kõigile oma õhulaevastikku kuuluvatele Kanada lennukitootja Bombardier reisilennukitele Dash 8 Q400. 
Taani ranniku lähistel Läänemerel läks ümber Slovakkia lipu all sõitnud kaubalaev "Omer N". Esialgsetel andmetel uppus üks ja jäi kadunuks seitse meeskonnaliiget.
Ukrainas Poltava linnas toimus Tallinnas Tõnismäe haljaku all asunud ühishauast välja kaevatud vanemseersant Stepan Hapikalo säilmete ümbermatmistseremoonia. 
Argentinas toimusid presidendivalimised. Valimised võitis senise presidendi Néstor Kirchneri abikaasa Cristina Fernández de Kirchner, kes kogus 45 protsendi valijate toetuse. 
Hiinas astus ametisse riigi uus politseiminister, senine Jiangxi parteiorganisatsiooni esimees Meng Jianzhu.

29. oktoober

Norra pealinnas Oslos toimus Põhja- ja Baltimaade valitsusjuhtide kohtumine, mille keskseks teemaks oli Euroopa Liidu naabruspoliitika ja suhted Venemaaga. Kohtumisel osales Eestist peaminister Andrus Ansip.
Iisraeli peaminister Ehud Olmert teatas pressikonverentsil, et arstid avastasid tal varases staadiumis eesnäärmevähi.
Iraagi pealinnast Bagdadist põhja pool korraldati pommirünnak Ameerika Ühendriikide sõjaväekonvoi vastu. Rünnakus sai haavata Ühendriikide brigaadikindral Jeffrey Dorko, kes toimetati ravile sõjaväehaiglasse Saksamaale.
Somaalias astus ametist tagasi peaminister Cali Maxamed Geeddi. Tema kohusetäitjaks nimetati asepeaminister Salim Aliyow Ibrow.
Eesti välisminister Urmas Paet alustas kolmepäevast ametlikku visiiti Aserbaidžaanis. 
Eesti kaitseminister Jaak Aaviksoo alustas kahepäevast ametlikku visiiti Gruusias, mille raames kohtus ta kaitseminister Davith Kezerašvili ja välisminister Gela Bežuašviliga.
Eestis Tallinnas algasid Tartu Ülikooli päevad.

30. oktoober

Gruusias Abhaasia piiri lähistel Ganardžis Muhhuri külas toimus vahejuhtum, kus üle piiri tunginud Venemaa rahuvalvajad võtsid kinni kolm Gruusia politseinikku, kes olevat ähvardanud avada rahuvalvajate pihta tule. Hiljem samal päeval politseinikud vabastati. Gruusia pool lükkas süüdistused tagasi ja süüdistas omakorda Vene rahuvalvajaid piiririkkumises ning Gruusia politseiametnike jõhkras peksmises ja alusetus kinnipidamises.
Läti pealinnas Riias toimus Baltimaade presidentide Toomas Hendrik Ilvese, Valdis Zatlersi ja Valdas Adamkuse ametlik kohtumine. Kohtumise teises pooles pidi osalema ka Poola president Lech Kaczyński, kes jättis siseriiklike probleemide tõttu siiski oma visiidi ära.
Prantsusmaa pealinna Pariisi kirdepoolses Bondy eeslinnas toimus gaasiplahvatus, mille tulemusel süttis kaks hoonet. Õnnetuses sai vigastada kolmkümmend viis inimest, neist kümme raskelt.
Tšehhi Vabariigi parlament lükkas tagasi Čechy ja Morava Kommunistliku Partei algatatud ettepaneku korraldada Euroopa Liidu reformilepingu heakskiitmiseks rahvahääletus.
Ameerika Ühendriikide president George W. Bush nimetas uueks veteranide asjade sekretäriks kindralleitnant James Peake'i.
Eestis Viljandis toimus Eesti Teenindus- ja Kaubandustöötajate Ametiühingu konverents, kus organisatsiooni esimeheks valiti tagasi Elle Pütsepp.
Eesti jäätisetootja Premia Tallinna Külmhoone teatas enamusosaluse ostust Läti suurimas külmtoodete hulgifirmas FFL.

31. oktoober

Norra pealinnas Oslos toimus Põhja- ja Baltimaade haridusministrite kohtumine. Eestit esindas kohtumisel haridus- ja teadusminister Tõnis Lukas.
Prantsusmaa välisminister Bernard Kouchner alustas kahepäevast ametlikku visiiti Hiinas, kohtudes Pekingis Hiina välisministri Yang Jiechiga.
Venemaal Togliatti linnas toimus linnaliinibussis pommiplahvatus. Hukkus kaheksa ja sai vigastada viiskümmend kolm inimest.
Ameerika Ühendriikide president George W. Bush nimetas uueks põllumajandussekretäriks endise Põhja-Dakota kuberneri Edward Schaferi.
Eestisse saabus ametlikule kolmepäevasele visiidile Hiina kultuuriminister Sun Jiazheng.
Eestis viibis tutvumisvisiidil Norra kaitseväe juhataja kindral Sverre Diesen. Visiidi raames kohtus ta Eesti kaitseväe juhataja kindralmajor Ants Laaneotsaga.

 2007-10